Á hverju ári leggur stjórn upp með endurskoðun á fjárfestingarstefnu fjárfestingarleiða sjóðsins , markmiðum og vikmörkum . Horft er til þess að hámarka ávöxtun til langs tíma út frá þeim áhætturamma sem stjórn sjóðsins mótar og með því er horft til þess að gæta að hagsmunum sjóðfélaga í hvívetna . Í fjárfestingarstefnu Frjálsa lífeyrissjóðsins 2020 er áframhaldandi framþróun á fjárfestingarstefnum síðustu ára og dreifing í erlendu eignasafni sjóðsins aukin enn frekar . Til viðbótar við fjárfestingar í erlendum hluta - og skuldabréfum er nú horft að auki til sérhæfðra erlendra fjárfestinga . Stjórn er meðvituð um að með tilliti til markaðskjara í dag , mun fjárfesting í ríkisskuldabréfum að öðru óbreyttu ekki veita nægilega ávöxtun til að standa undir framtíðarloforðum sjóðsins um útgreiðslur til sjóðfélaga . Líkt og síðustu ár er því vægi annarra innlendra skuldabréfa en ríkisskuldabréfa aukið í fjárfestingarstefnu sjóðsins fyrir árið 2020 . Öllum fjárfestingum fylgir einhver áhætta , þó mismikil sé . Áherslubreytingar fjárfestingarstefnu sjóðsins eru gerðar í því augnmiði að ná fram aukinni ávöxtun til lengri tíma með áhættu innan skynsamlegra marka í eignasafni sjóðsins .